《千里丈蓄酒尊形状孛窣某酒后以短项翁目之不》
宋代·钟孝国

少陵先生时不偶，老瓦盆中醉林莽。
江湖散人名益穷，鱼壳倾尊不论斗。
孤风异行同襟期，食鲑未必富三九。
凌烟功名举世事，不直两公一杯酒。
会稽夫子有古心，嗜好眇追千载友。
陶尊中产同苍筠，短项不肯钟罍群。
章绶黄篾差缁尘，肺肠桑落心崑崙。
始知其中殊陋貌，一点不受泥沙浑。
时从往古穷玄微，坐隅兀侧长相随。
送余醉乡谢胶扰，回头转觉人间小。

作者简介：钟孝国，字观光，昆山（今属江苏）人。与范成大同年友乐备（字功成）有唱和（《昆山杂咏》卷中）。今录诗二首。